Qaleb għall-aħjar il-kundizzjoni taż-żagħżugħ ta’ 18-il sena miż-Żebbuġ, Għawdex, li kien jinsab fil-periklu tal-mewt wara li l-karozza li kien qed isuq baqgħet dieħla f’ħajt f’ġenb tat-triq u nqalbet. L-inċident seħħ bejn il-lejl tal-Ħadd u t-Tnejn għall-ħabta tan-nofs siegħa ta’ filgħodu fi Triq ix-Xlendi fil-Fontana Għawdex meta ż-żagħżugħ kien qed isuq fid-direzzjoni tal-Fontana. Fil-karozza kellu tliet passiggieri, kollha żgħażagħ bejn is-16 u s-17-il sena. Żewġ ġuvintur, wieħed ta’ 16 u l-ieħor ta’ 17-il sena weġġgħu ħafif, fil-waqt li tfajla ta’ 16, ukoll passiggiera fil-karozza weġġghet gravi imma mhux fil-periklu tal-mewt. Il-passiġġieri kollha huma mix-Xagħra.